
Láthatatlan fogszabályzó sín rendszer kopási és elszíneződési paramétereienek vizsgálata

Kulcsszavak: fogszabályozás; kopoliészter; aligner; elszíneződés; szkennelés
A fogszabályozó kezelések során egyre inkább hódít a clear alignerek alkalmazása, amit a páciensek átlagosan napi 22 órát viselnek. Az esztétikus kivehető ortodonciai készülékek előállításához felhasznált hőre lágyuló anyagok folyamatos intraorális környezeti hatásoknak vannak kitéve a hordás során. Vizsgálataink célja ezeknek az anyagoknak a formai és szerkezetbeli változásainak kimutatása volt az extrinsic tényezők hatására.
Anyag és módszer: 70 db (35 db viselt és 35 db nem viselt), ebből 30 db felső-, illetve 40 db alsó fogívre készült clear aligner analízise történt 3D scannerrel és metrológiai szoftverrel, valamint scanning elektronmikroszkóppal. Az alignerek a Smilezor cég által használt Erkodur-al 0,8 mm, Copolyester összetételű anyagból mélyhúzással készültek.
A sínes fogszabályozók elszíneződésének mérése spektrofotométeres módszerrel történt.
Eredmények: A szkennelések alapján mért összehasonlítások nagyobb mértékű elváltozásokat, anyagdeformációkat mutattak a viselt sínekben a referenciákhoz képest. A legnagyobb változások a moláris régióban voltak kimutathatóak. A legjelentősebb változás a mandibuláris sínek között 2,75 mm, a maxilláris sínek között 3,12 mm volt, mindkettő a moláris régióban. A tér három irányában történt torzulási vizsgálat alapján szignifikáns eltérések fedezhetők fel. Az elektronmikroszkópos képeken a viselt alignereken nagyobb arányban voltak megfigyelhetők az anyagok szerkezetében létrejövő változások repedések, karcolások, illetve felrakódások formájában. Az elszíneződési vizsgálatok enyhe színváltozást mutattak.
Konklúzió: A makroszkópos és mikroszkópos vizsgálatok eredményeiből arra következtethetünk, hogy a clear aligner terápiában használt termoplasztikus anyagok, a mért formai és szerkezeti változások ellenére jó mechanikai- és színstabilitást mutatnak a fogszabályozó kezelésekhez.



